Α.Σ. Ρόδος

Ιστορία

Ιδρύθηκε το 1968 τη περίοδο της χούντας με τη συγχώνευση του Διαγόρα, του Ροδιακού και του Δωριέα που μέχρι εκείνη την εποχή είχε τον περισσότερο κόσμο. Η νέα ομάδα είχε την επωνυμία Α.Σ. ΡΟΔΟΣ. Ξεκινά την επόμενη περίοδο από το πρωτάθλημα Β΄ Εθνικής κατηγορίας και το 1978 ανεβαίνει στην Α΄ Εθνική. Από το 1968 έως το 1974 πραγματοποιεί μέτρια πορεία και από το 1975 ξεκινά η ανοδική της τροχιά. Το 1975, 1976 και 1977 χάνει την πρώτη θέση από συγκυρίες της τελευταίας στιγμής. Όμως το 1977-78 τερματίζει 1η στον Νότιο Όμιλο με 59 βαθμούς έναντι 52 του βασικού συνδιεκδικητή της, Ατρομήτου Αθηνών.
Το 1980 υποβιβάζεται στη Β΄ Εθνική και μετά από αγώνα μπαράζ στο Ηράκλειο, όπου επιβλήθηκε με 1-0 επί του Α.Ο. Αιγάλεω, επανέρχεται στην Α΄ Εθνική, όπου αγωνίζεται μέχρι το 1983. Από το 1983 έως το 1985 αγωνίζεται στη Β΄ Εθνική  και ενώ έχει προηγηθεί η μετάβαση του βασικού κορμού της ομάδας στον «συμπολίτη» Διαγόρα στα πλαίσια της «συνεργασίας» που συμφώνησαν οι δύο σύλλογοι για το καλό του Ροδιακού ποδοσφαίρου. Αποτέλεσμα των παραπάνω εξελίξεων ήταν να υποβιβαστεί το 1985 στην Γ΄ Εθνική και το 1988 στην Δ΄ Εθνική.
Το 1994 συγχωνεύεται ξανά με τον «Διαγόρα», ο οποίος είχε επανιδρυθεί, και δημιουργούν την «Ένωση Ρόδου-Διαγόρα».
Η ένωση το 1998 διαλύθηκε και η Ρόδος επανιδρύεται. Την περίοδο 1999-2000 για την ενίσχυση του ποδοσφαιρικού τμήματός της συγχωνεύεται με την «Α.Ε. Πανωγιαννιών». Η νέα ομάδα συμμετέχει στην Α΄ Κατηγορία Δωδεκαννήσου. Το 2001 κερδίζει την άνοδο στην Δ΄ Εθνική και το 2003 στην Γ΄ Εθνική, σε αγώνα μπαράζ με τον Πιερικό (0-2). Αποκορύφωμα της νέας προσπάθειας που ξεκίνησε το 2000 αποτέλεσε η διεκδίκηση της ανόδου στην Β΄ Εθνική την περίοδο 2006-07, η οποία χάθηκε στον αγώνα μπαράζ με τον Ολυμπιακό Βόλου, όπου και ηττήθηκε με 2-1 και παρέμεινε στην Γ΄ Εθνική Κατηγορία. 
Την περίοδο 2008-2009 αναδεικνύεται δευτεραθλήτρια στον Νότιο όμιλο της Γ΄ Εθνικής για μια ακόμη χρονιά, σπάζοντας πανευρωπαϊκό ρεκόρ ως αήττητη σε όλες πλην της πρώτης αγωνιστικής. Σε αγώνα κατάταξης (μπαράζ) η Ρόδος ηττάται με 2-1 από την δευτεραθλήτρια ομάδα του Βορείου ομίλου, τον Παναιτωλικό. Αμέσως μετά το μπαράζ, η ομάδα επί ένα μήνα πέρασε στην πλήρη απαξίωση. Την διοίκηση ανέλαβε ο Τώνης Μαρτίνης, ο οποίος με νέα πνοή προχώρησε στην στελέχωση της. Δυο μήνες περίπου μετά, κερδίζει την άνοδο στην Β΄ εθνική ως επιλαχούσα στην θέση του Απόλλωνα Καλαμαριάς, ο οποίος υποβιβάστηκε στη Δ΄ Εθνική λόγω μη δήλωσης συμμετοχής στο πρωτάθλημα 2009 - 2010. Η Ρόδος στην Β' Εθνική την περίοδο της προεδρείας Μαρτίνη απέκτησε πανίσχυρη ομάδα και ποδοσφαιριστές διεθνούς ακτινοβολίας όπως ο Pedro Irala (διεθνής από την Παραγουάη) και ο Λάζετιτς. Η ισχυρή ομάδα κερδίζει τον Ολυμπιακό Βόλου και την Κέρκυρα και κάνει μια τρελή πορεία στον πρώτο γύρο του πρωταθλήματος, αφήνοντας άφωνους όσους έστηναν αγώνες. Αυτό βέβαια ήταν και το αποτέλεσμα της πίεσης που δέχτηκε στο φινάλε του πρωταθλήματος, όταν αναγκάστηκε να φύγει από τη Β Εθνική, αφού είχε στηθεί από τουλάχιστον όσες ομάδες έλαβαν μέρος στους αγώνες μπαράζ παραμονής στην κατηγορία.    
Στο πρωτάθλημα της Β' Εθνικής η Ρόδος τερματίζει στη 16η θέση της βαθμολογίας και υποβιβάζεται ξανά στη Γ΄ Εθνική, αφού κέρδισε τον τίτλο της πλέον καθαρής ομάδας στα εθνικά πρωταθλήματα, που δεν είχε ενδώσει στο σύστημα των στοιχημάτων και των στημένων αγώνων. 
Είναι γνωστό. πως κατά την περίοδο της παρουσίας της ομάδας στη Β΄ Εθνική, ανδρώθηκε το "σύστημα" των στημένων που ουσιαστικά καταδίκασαν την ομάδα στην επιστροφή στην Γ΄ Εθνική, αφού η Ρόδος ήταν η μοναδική που δεν εντάχθηκε σε όσα κατόπιν αποκαλύφθηκαν και οδήγησαν παράγοντες του Ελληνικού ποδοσφαίρου στη φυλακή. 
Λόγω οικονομικών προβλημάτων και μη συμμετοχής παραγόντων στην διοίκηση της ΠΑΕ, αν και ολοκλήρωσε το πρωτάθλημα στη δεύτερη θέση, της αφαιρέθηκαν βαθμοί και αναγκάστηκε να μεταπηδήσει στο Περιφερειακό πρωτάθλημα όπου αγωνίστηκε την περίοδο 2011- 2012. Στο πρωτάθλημα αυτό με πρόεδρο πλέον τον Χρυσόστομο Ψέλλα η ομάδα απαξιώθηκε πλήρως και δεν κατάφερε να διατηρηθεί στην κατηγορία. Από το 2012 και έπειτα η Ρόδος πρωταγωνιστεί στο πρωτάθλημα της Α' Κατηγορίας της Ε.Π.Σ. Δωδεκανήσου, και βασικός της στόχος είναι η επάνοδός της στις εθνικές κατηγορίες της χώρας.
Την περίοδο 2015 - 2016 με πρόεδρο τον Σάκη Σαραφίδη και προπονητή τον Σάββα Ορφανίδη, κάνει μια τρελή πορεία στα τοπικά πρωταθλήματα και βγαίνει πρωταθλήτρια Δωδεκανήσου. Πιο αναλυτικά, η Ρόδος κατεβάζει στην Α΄ Κατηγορία μια εντυπωσιακή ομάδα που κατάφερε να σπάσει όλα τα ρεκόρ. Σε 32 αγώνες που έδωσαν, τα ελάφια σημείωσαν 30 νίκες, 1 ισοπαλία και μια ήττα κόντρα στον 2ο στην βαθμολογία Αντίμαχο. Η Ρόδος παρέμεινε αήττητη για 30 σερί αγωνιστικές. Επίσης, η Ρόδος σκόραρε 134 γκολ (επίδοση ρεκόρ για την κατηγορία), και δέχτηκε 17, έχοντας την καλύτερη επίθεση και άμυνα του πρωταθλήματος.

Επιστροφή στα εθνικά πρωταθλήματα

Ως πρωταθλήτρια Δωδεκανήσου, η Ρόδος θα συμμετάσχει στα μπαράζ ανόδου προς την Football League 2. Αντίπαλοί της στον 10ο όμιλο είναι ο Πανθηραϊκός Α.Ο. από την Ε.Π.Σ.Κυκλάδων, ο Αίγειρος Μυστεγνών από την Ε.Π.Σ.Λέσβου και ο Ποσειδώνας Καρδαμύλων από την Ε.Π.Σ.Χίου. Η Ρόδος κατατροπώνει κυριολεκτικά τους αντιπάλους της. Τερματίζει πρώτη στον όμιλό της και είναι η μοναδική πανελληνίως ομάδα που πετυχαίνει το απόλυτο στις νίκες, καταφέρνοντας να εξασφαλίσει πρώτη χρονικά το εισιτήριο για τη Γ΄ Εθνική. Παράλληλα, θα έχει την καλύτερη επιθετική επίδοση, πετυχαίνοντας 19 γκολ, δηλαδή 3,1 γκολ μ.ο. ανά αγώνα.

Η νέα πορεία, μια νέα αρχή

Για δύο χρόνια, 2016, 2017, η Ρόδος υπό τον Αυγουστίνο Γιακάι παραμένει στην Γ' Εθνική. Το 2018 - 2019 επανερχόμενη στο τοπικό, έρχεται η φουρνιά των επιτυχιών, κατ' αρχήν με διοίκηση Μαρτίνη και Ντουρουτλή και η πορεία είναι ξέφρενη προς την μεγάλη επιστροφή. Η Ρόδος στις 13 Απριλίου του 2019 ολοκληρώνει το πρωτάθλημα της Α' κατηγορίας Δωδεκανήσου με ενεργητικό μόνο δυό ήττες στο πρωτάθλημα - κυριολεκτικά ήττες κακοτυχίας - και κερδίζει στο πέρασμα της, ΟΛΕΣ τις ομάδες με εκκωφαντικά σκορ. 
Η νέα πορεία της Ρόδου υπό την προεδρεία του Μαρτίνη φέρνει και νέα δεδομένα στο Σύλλογο, αφού με ενέργειες του, αποκτά μόνιμο και δικό του χώρο για στέγαση. Η Λέσχη της Ρόδου παραχωρείται στην διασταύρωση των οδών Καισαρείας και Κλαυδίου Πέπερ στον Αγιο Δημήτριο κι επομένως για πρώτη φορά στην Ιστορία του Συλλόγου υπάρχει στέγη που θα στεγάσει γραφεία, ακαδημίες και άλλα τμήματα του.

Φίλαθλοι

Ο σύνδεσμος των οργανωμένων οπαδών της Ρόδου ονομάζεται Σ.Φ.Ρ. "Κακιά Σκάλα". Ιδρύθηκε το 1981, την εποχή δηλαδή που η Ρόδος μεγαλουργούσε στην Α΄ Εθνική. Μάλιστα, τα χρόνια εκείνα η Κακιά Σκάλα θεωρούνταν ένας από τους πιο σκληροπυρηνικούς συνδέσμους. Πέρα από την Κακιά Σκάλα, υπήρχαν κι άλλοι σύνδεσμοι που δημιουργήθηκαν και στήριξαν την ομάδα, τόσο στα χρόνια της δόξας, όσο και στα νεότερα χρόνια όπως οι Μυρμιδόνες, οι Ναΐτες κ.α. Τελικά μόνο η Κακιά Σκάλα διατηρήθηκε και βρίσκεται διαχρονικά στο πλευρό της ομάδας, στηρίζοντας τις προσπάθειες των ελαφιών. Αριθμεί πολλά μέλη, καθώς η Ρόδος είναι η πιο λαοφιλής ομάδα όχι μόνο του νησιού, αλλά και ολόκληρης της Δωδεκανήσου.

Έμβλημα και χρώματα

Έμβλημα του συλλόγου της Ρόδου είναι το καλπάζον κερασφόρο ελάφι, με ορισμένες παραλλαγές στο πέρασμα των χρόνων. Το ελάφι, και συγκεκριμένα το "πλατώνι",αποτελεί το σύμβολο του νησιού της Ρόδου, από την αρχαιότητα μέχρι και σήμερα.

Χρώματα της Ρόδου, από την ίδρυση του συλλόγου, είναι το πράσινο και το λευκό. Σε ορισμένες "τρίτες" εμφανίσεις έχουν χρησιμοποιηθεί και κάποια άλλα χρώματα όπως το κίτρινο ή το μωβ και άλλα.

Ρόστερ 2019-2020

Τερματοφύλακες
• Βαγγέλης Πίτκας 
• Νίκος Τζήμας
• Άγγελος Τσεπέλε
Αμυντικοί
• Στέλιος Χατζηπέτρος
• Ηλίας Τριχάκης
• Γιώργος Παπαθανασίου
•Σταύρος Σούλης
•Ντίνος Νικολόπουλος
•Γκέστι Σουλάι
•Γιάννης Κανταρτζής
•Γιάννης Κεχαγιόγλου 
Κεντρώοι
•Δημήτρης Κλιγγόπουλος
• Γιώργος Βουργουντζής
•Πάολο Αλιμερκάι
•Micheel Angelo Quintanilha Pinheiro
• Γιώργος Μπουντόπουλος
Εξτρέμ
• Θανάσης Μπίσσα
• Αλέξανδρος Άμπντελ Ραχήμ
Επιθετικοί
• Χρήστος Χατζησάββας 
•Αντώνης Γιόνδης
•Γιώργος Δελαπόρτας

Τμήμα βόλεϋ και τζούντο

Από το 2019 στον ΑΣ ΡΟΔΟΣ λειτουργεί τμήμα βόλεϋ γυναικών που λαμβάνει μέρος στα εθνικά πρωταθλήματα.
Ο σύλλογος διέθετε τμήμα τζούντο και συμμετείχε στο 1ο Πανελλήνιο Πρωτάθλημα Γυναικών του 1984, κατακτώντας ένα χρυσό μετάλλιο. Σήμερα το τμήμα αυτό είναι ανενεργό.